- Salmo
- <
- 29
- >

Salmo 29
Ang Gamhanan nga Tingog sang Dios
Ginsulat ni David.
1 Dayawa ninyo ang Ginoo,
kamo nga langitnon nga mga tinuga.*langitnon nga mga tinuga: ukon, mga anak sang makagagahom nga Dios
Dayawa ninyo ang iya gahom kag kusog.
2 Ihatag sa Ginoo ang pagpadungog nga nagakadapat sa iya.
Simbaha ninyo siya sa iya balaan nga presensya.
3 Ang tingog sang Ginoo, ang gamhanan nga Dios,
mabatian sa ibabaw sang tubig.
Nagadaguob ini sa ibabaw sang mabaskog nga dagat.
4 Ang iya tingog gamhanan kag halangdon,
5 kag makabali sang mga kahoy nga sedro sang Lebanon.
6 Ginatay-og sang Ginoo ang mga bukid sang Lebanon
kag ang bukid sang Hermon,†bukid sang Hermon: sa Hebreo, Sirion
kag daw pareho ini sang bataon nga talunon nga baka nga nagatumbo.
7 Ang tingog sang Ginoo nagapakilat
8 kag nagapatay-og sang kamingawan,
bisan pa ang kamingawan sang Kadesh.
9 Ang tingog sang Ginoo nagapabata sang usa‡nagapabata sang usa: ukon, nagapauyog sang mga kahoy nga terebinto
kag nagapataktak sang mga dahon sang kahoy.
Kag sa iya templo nagasinggit ang tanan,
“Gamhanan ang Dios!”
10 Ang Ginoo nagagahom sa mga baha.
Nagagahom siya bilang hari hasta san-o.
11 Ginapabaskog sang Ginoo ang iya katawhan
kag ginahatagan sang maayo nga kahimtangan.

- Salmo
- <
- 29
- >

*Salmo 29:1 langitnon nga mga tinuga: ukon, mga anak sang makagagahom nga Dios

†Salmo 29:6 bukid sang Hermon: sa Hebreo, Sirion

‡Salmo 29:9 nagapabata sang usa: ukon, nagapauyog sang mga kahoy nga terebinto

© 1996, 2006, 2011, 2022 Biblica