- Salmo
- <
- 4
- >

Salmo 4
Pagsalig sa Dios
Ang kanta nga ginsulat ni David. Sa direktor sang mga manugkanta: Gamita ang mga instrumento nga may mga kuwerdas.
1 O Dios nga akon manugpangapin,
sabta ako kon magpanawag ako sa imo.
Indi bala nga ginbuligan mo ako sa akon mga kalisod?
Gani karon, pamatii ang akon mga pangamuyo kag kaluoyi ako.
2 Kamo nga mga tawo nga nagakontra sa akon,
san-o pa bala kamo mag-untat sa pagpakahuya sang akon dungog?
San-o pa bala kamo mag-untat sa paghigugma sa mga butang nga wala sing pulos
kag sa pagsunod sa kabutigan?*sa paghigugma…kabutigan: Siguro ang buot silingon amo ang pagsimba sa mga dios-dios.,†Sa Hebreo may sugpon pa nga “sela,” nga indi klaro ang buot silingon. Makita man ini sa bersikulo 4.
3 Dumduma ninyo nga ginpili sang Ginoo ang mga diosnon nga mangin iya.
Amo gani nga pamatian niya ako kon magpanawag ako sa iya.
4 Kon mangakig kamo,‡Kon mangakig kamo: Indi klaro ang buot silingon sang Hebreo sini. indi kamo magpakasala.
Kag samtang nagahigda kamo, magpakalinong kamo kag magpamalandong.
5 Magsalig kamo sa Ginoo
kag maghalad sa iya sing husto nga mga halad.§maghalad…halad: ukon, maghalad sa iya nga husto ang inyo kabuhi
6 Madamo ang nagasiling,
“Ginoo, kabay pa nga mangin bugana ang amon pangabuhi.
Ipakita ang imo kaayo sa amon!”
7 Pero ang kalipay nga ginahatag mo sa akon,
mas labaw pa sa kalipay sang mga tawo
nga bugana ang ila mga uyas kag duga sang ubas.
8 Gani sa akon pagtulog indi ako mahadlok
tungod kay ginabantayan mo ako, Ginoo.

- Salmo
- <
- 4
- >

*Salmo 4:2 sa paghigugma…kabutigan: Siguro ang buot silingon amo ang pagsimba sa mga dios-dios.

†Salmo 4:2 Sa Hebreo may sugpon pa nga “sela,” nga indi klaro ang buot silingon. Makita man ini sa bersikulo 4.

‡Salmo 4:4 Kon mangakig kamo: Indi klaro ang buot silingon sang Hebreo sini.

§Salmo 4:5 maghalad…halad: ukon, maghalad sa iya nga husto ang inyo kabuhi

© 1996, 2006, 2011, 2022 Biblica